PROTOKOLL

Risti 23.09.2025 nr 10

Koosoleku algus kell 16.01

Koosoleku lõpp kell 18.11

Koosolekut juhatas osavallakogu esimees Kaja Rüütel

Protokolli koostas osavallasekretär Lilith Raudsepp

Koosolekust võtsid osa osavallakogu liikmed: Lea Lai, Sven Köster, Hannely Jalakas, Rein Kruusmaa, Margus Ojamäe, Kaido Rehkalt (saabus koosolekule 16.22), Urmas Sepp (saabus koosolekule 17.09). Osavõtjate registreerimisleht protokolli juures.

Koosolekult puudus: Neeme Suur.

Koosolekul osalesid: abivallvanem Katrin Viks, Kullamaa-Risti Keskkooli direktor Kaidi Uueda, keskkonnaspetsialist Aivi Heinleht.

Koosoleku juhataja tutvustas koosoleku päevakorda ja küsis, kas kellelgi on ettepanekuid päevakorra muutmise kohta? Ettepanekuid ei tehtud ja hääletamise tulemusel kinnitati (6 poolt) järgmine **p ä e v a k o r d:**

1. Ülevaate andmine Kullamaa-Risti Keskkooli õppeaasta algusest.
2. Riigimetsa Majandamise Keskuse tervikkava tutvustus.
3. Arvamuse andmine kinnistu omandamise pakkumise kohta (Paldiski mnt 2, Risti alevik).
4. Arvamuse andmine Haapsalu mnt 19 ja Haapsalu mnt 21 aadresside vahelise tee müügi kohta.
5. Abivallavanema info.
6. Kohapeal algatatud küsimused.

Päevakorrapunkt nr 1

**Ülevaate andmine Kullamaa-Risti Keskkooli õppeaasta algusest.**

*Ettekandja Kullamaa-Risti Keskkooli direktor Kaidi Uueda.*

Kaidi Uueda andis ülevaate Kullamaa- Risti Keskkooli, Risti õpikoha õppeaasta algusest ja väljakutsetest. Kahe kooli ühendamine on kulgenud sujuvalt, kahe maja õpetajad väga suurt muutust ei ole täheldanud ja koostöö kahe maja õpetajate vahel elavneb. Koolipäeva algusaeg on viidud hilisemaks (kell8.45), on üks pikk tund (80 min), toimuvad õpetajate ühiskoolitused, õpilastel on hommikul võimlik kooli sööklas putru süüa, tööl on arendusjuht (0,5 kohaga kahe maja peale-projektid) ja huvijuht (0,5 kohaga Risti õppekohas), avatud garderoobisüsteem, ühiste ringitundide sisseviimine Kullamaal ja Ristil, õpetajate kohad on täidetud, koostöö Risti Loomemaja ja valla allasutustega (noortekeskus, lasteaed jms).

Väljakutseteks alanud õppeaastal on bussitransport. Huvihariduse jagamine Kullamaal ja Ristil, koolipere (nii õpilased kui õpetajad), digioskused ja IT- tugi on Ristil vähene, üksikute õpilaste käitumisprobleemid, tugispetsialistide puudus k.a psühholoog.

*Kaido Rehkalt saabus koosolekule 16.22.*

Toimus arutelu arendusjuhi tööülesannete, kooli remonditööde, koolitoidu menüü, turunduse (logo, reklaam), Risti maja hoolekogu kooseisu, avatud garderoobi kasutuse üle.

Margus Ojamäe tegi ettepaneku mõelda garderoobikapi rentimise võimalusele, kui kellegil on soov. Kaidi Uueda vastas, et see on mõeldav. Toimus arutelu pikema tunni (80 min), vahetunni (30 min) ja väikeklassi õppetöö korraldusliku poole üle.

**Osavallakogu arvamus:** võtta saadud informatsioon teadmiseks.

*Kaidi Uueda lahkus koosolekult 16.39.*

Päevakorrapunkt nr 2

**Riigimetsa Majandamise Keskuse tervikkava tutvustus.**

*Ettekandja keskkonnanõunik Aivi Heinleht.*

Aivi Heinleht andis ülevaate Riigimetsa Majandamise Keskuse (RMK) tervikkavast. RMK on Lääne-Nigula valla riigimetsade kohta koostanud tervikkava kavandi, mis on kokkulepe Lääne-Nigula valla ja RMK vahel ning käsitleb RMK tegevusi ja ühiselt sõlmitud kokkuleppeid. Kavas kirjeldab RMK oma metsamajandamise töid, looduskaitselisi töid ja ka külastuskorraldust ehk puhkemajandust.

Kogukonnaalad – need on alad, mis asuvad asulate lähedal ja mida inimesed igapäevaselt kasutavad. Lääne-Nigula valla üldplaneeringus on need tähistatud väärtusliku metsaalana. Varasemalt nimetati KAH-aladeks ehk kõrgendatud avaliku huviga aladeks kuid kogukonnaala kirjeldab neid paremini. Kui RMK kogukonnaaladel töid planeerib, räägib ta oma kavatsused eelnevalt kohaliku kogukonnaga läbi ja koostab seejärel aladele tööde plaanid.

Risti osavallas asub 2 kogukonnaala, millest ühe- Soo tn 24 (68001:001:0350), on RMK nõus vallale loovutama. Tervikkava koostamise esimeses etapis soovib RMK omavalitsuselt sisendit kogukonnaalade majandamiseks, kohaliku kogukonna kontakte ja abi kohaliku kogukonna kaasamiseks. Teises etapis kaasame iga kogukonnaala kohaliku elanikkonna metsatööde plaani koostamisse. Ettepanekute esitamise tähtaeg on 31.10.2025.a. Kava koostatakse 5 aastaks.

Rein Kruusmaa andis teada, et tema tegi 2024. aastal Risti osavallavanemana RMK-le ettepaneku lisada KAH- alade hulka Risti piirkonnas ka Valkse küla, Kuhjamäed ja endine Mike küla asustusala ja Mike mägede tugiala. RMK-lt tagasiside pole

Toimus arutelu Soo tänav 24 (68001:001:0350) kinnistu osas. Osavallakogu liikmed nõustusid RMK ettepanekuga omandada Soo tn 24 kinnistu, sihtotstarve kogukonna maa.

Lea Lai esitas küsimuse Mikemäe kinnistu kohta, et  kaaluda kinnistu määrata samuti kogukonna maana. Katrin Viks vastas, et tuleb lisada antud maaüksus samuti taotlusesse. Rein Kruusmaa tegi ettepaneku algatada Lääne-Nigula valla üldplaneeringu muutmine.

Tõstatati teema Risti-Muru liivakarjääri keskkonnaloa nr L.MK/321097 muutmise taotlusele koostatud keskkonnamõju eelhinnangu ja keskkonnamõju hindamise algatamata jätmise otsuse eelnõule seisukoha andmise kohta. Aivi Heinleht selgitas põhjust, miks antud eelnõu ei jõudnud Risti osavallakogule arvamuse saamiseks. Osavallakogu liikmete poolt anti sõnum, et piirkonda puudutavad teemad jõuaksid esmalt osavallakogule arutlusele.

**Osavallakogu arvamus (poolt 7):**

1) Esitada RMK-le taotlus Soo tn 24 (68001:001:0350) kinnistu omandamiseks- sihtotstarve kogukonna maa.

2) Esitada RMK-le taotlus Mikemäe kinnistu lisamiseks KAH-alade hulka.

3) RMK-le esitada kohalike kontaktidena Rein Kruusmaa, Lea Lai, Kaja Rüütel ja Sven Köster**.**

*Aivi Heinleht lahkus koosolekult kell 17.05.*

Päevakorrapunkt nr 3

**Arvamuse andmine kinnistu omandamise pakkumise kohta (Paldiski mnt 2, Risti alevik).**

*Ettekandja abivallavanem Katrin Viks.*

Katrin Viks tutvustas ettepanekut, milles pakutakse vallale Risti alevikus asuvat kinnistu väljaostmist: Paldiski mnt 2, Risti alevik, Lääne-Nigula vald, Läänemaa (katastritunnus 68001:001:1160), mis kuulub kaasomandisse. Oleme teinud ettepaneku omanikele kinnistut läbiva teeosas avaliku tee kasutuse lepingu sõlmimiseks. Vallal tervet kinnistut vaja ei ole, ettepanek on lahti mõõta tee alune osa ja see omandada.

*Urmas Sepp saabus koosolekule kell 17.09.*

Toimus arutelu, mille käigus jäädi seisukohale, et tee (katastritunnus 68001:001:1160) lahti mõõta ja tulevikus mõelda krundi omandamise peale.

**Osavallakogu arvamus (poolt 8):** Alustada kinnistu omanikega läbirääkimisi, et mõõta teemaa eraldi ja teha müügipakkumine 1 euro m2 . Tulevikus kaaluda kinnistu omandamist vallale.

Päevakorrapunkt nr 4

**Arvamuse andmine Haapsalu mnt 19 ja Haapsalu mnt 21 aadresside vahelise tee müügi kohta.**

*Ettekandja abivallavanem Katrin Viks.*

Katrin Viks tutvustas ettepanekut müüa Ristil asuva Haapsalu mnt 19 ja Haapsalu mnt 21 aadresside vahelist teelõiku. Ettepaneku tegija on antud teed hooldanud nii suvel, kui ka talvel. Haapsalu mnt 21 maja elanikega on kooskõlastus olemas. Hinnaks pakutakse 1000 eurot.

Toimus arutelu, mille käigus jõuti seisukohale, et antud teed vallal vaja ei ole ja müüa otsustuskorras ettepaneku tegijale.

**Osavallakogu arvamus (poolt 8):** Toetada Haapsalu mnt 19 ja Haapsalu mnt 21 aadresside vahelise teelõigu müüki.

Päevakorrapunkt nr 5

**Abivallavanema info.**

*Ettekandja abivallavanem Katrin Viks.*

Katrin Viks andis ülevaate erinevatest teemadest.

* Lisaeelarvega sai korrigeeritud Risti osavalla eelarvet;
* Toimus Risti piirkonna teeäärte võsast puhastamine;
* Kooli ees olev veeloigu likvideerimise hinnapakkumine on 13 399 eurot (vana kate freesitakse, kallete paika seadmine, asfaltkate);
* Risti Perearstikeskuse ruumide remont, perearsti ja õdede vastuvõtt toimub hetkel vallamajas renditoas;
* Risti pelleti hange on kinnitatud (8 mm);
* Risti kooli rendibussi on hange kinnitatud;
* Läbirääkimised ühistranspordi ettevõtjatega, seoses kooli algusaja hilisemaks viimise tõttu (nõudepeatuse taotlus).

Toimus arutelu transpordi korralduse üle. Sven Köster tegi ettepaneku uurida MTÜ Põhja-Eesti Ühistranspordikeskuse liinide nr 192 ja 193 Ristini (hetkel Ellamaani), pikendamise võimalust, et mis variandid oleks bussiliini tekitada Risti-Turbani? Katrin Viks lubas uurida.

Päevakorrapunkt nr 6

**Kohapeal algatatud küsimused.**

Rein Kruusmaa: Esitan arupärimise Piirsalu-Pargi tee kohta. Piirsalu-Pargi tee kvaliteet halb, töö on tehtud halvasti, rohi kasvab asfalttee alt läbi. Miks antud tee teehoiukava väliselt tehti?

Lea Lai: Pargi tee äär vajab võsast puhastamist (tiheda liiklusega tee) ja teel olevad augud vajavad parandamist.

Rein Kruusamaa: Muruniitmise sagedust on vajalik tõsta.

Margus Ojamäe: Lasteaia kuuri rennid on endiselt paigaldamata.

Katrin Viks: Annan info haldurile edasi.

Rein Kruusmaa: Poliitreklaam ei tohiks olla paigaldatud haldusüksuse hoonete ette.

Katrin Viks: Tähelepanekuga arvestatakse.

Rein Kruusmaa andis ülevaate Tervisekeskuse remondi kohta (laiendatakse kliendi ooteala, perearst saab eraldi kabineti, koos eraldi sissepääsuga). Rendilepingud (apteek, tervisekeskus) vajavad uuendamist.

Sven Köster: Kas on plaani Tervisekeskusel laieneda?

Rein Kruusmaa: Kindlasti on plaanis.

Kaja Rüütel: Kas võiks staadioni väravad uuesti avada?

Toimus arutelu, staadioni kasutuse võimaluste osas, arutelu käigus leiti, et kaamera paigaldamine aitaks ära hoida staadionil vandaalitsemise. Laste seas teha selgitustööd staadioni kasutuse osas, koostada reeglid, info edastamine koolis.

Kaja Rüütel: Kas arvutite hange koolidele on läbiviidud?

Katrin Viks: Vallavalitsus kinnitas täna hanketulemused.

Rein Kruusmaa: Kas kergliiklusteede rajamise osas on ettevalmistavaid töid tehtud?

Kaja Rüütel: Järgmisele koosolekule kutsuda teede haldur, kes saab teede osas vastuse anda.

*Koosoleku juhataja tänas osavallakogu liikmeid tehtud töö eest ja lõpetas koosoleku kell 18.12.*

*Järgmine koosolek toimub 14.10.2025 algusega kell 16.00.*

|  |  |
| --- | --- |
| */allkirjastatud digitaalselt/*  Kaja Rüütel  osavallakogu esimees | */allkirjastatud digitaalselt/*  Lilith Raudsepp  protokollija |